[{"text_idx": "#000003", "text": "Mae\u2019r datblygiad yn Llain Delyn, Gwalchmai, bellach yn gartref i ddeg teulu lleol."}, {"text_idx": "#000004", "text": "Roedd y datblygiad \u00a31.85 miliwn yn bartneriaeth rhwng Grw\u0302p Cynefin a Chyngor Sir Ynys Mo\u0302n a\u2019r prosiect yn cael ei ariannu\u2019n rhannol trwy grant tai cymdeithasol Llywodraeth Cymru."}, {"text_idx": "#000005", "text": "Mae\u2019r holl gartrefi yn cynnwys elfennau amgylcheddol cyfeillgar. Un o\u2019r rhain yw\u2019r sustem wresogi a chynhesu dw\u0302r sy\u2019n amsugno gwres o\u2019r aer tu allan i gynhyrchu\u2019r ynni ar gyfer y cartref, sustem pwmp gwres ffynhonnell aer."}, {"text_idx": "#000006", "text": "Gyda chymysgedd o 2 fyngalo un ystafell wely, 2 fyngalo dwy ystafell wely, 4 ty\u0302 dwy ystafell wely a 2 dy\u0302 tair ystafell wely, roedd cyfle i amrywiaeth o bobl ymgeisio am gartref ar y stad."}, {"text_idx": "#000008", "text": "Yn o\u0302l Terence Thomas, 65, sydd wedi dioddef stro\u0302c rhai blynyddoedd yn o\u0302l, roedd cael y newyddion bod byngalo ar gael iddo fo a\u2019i wraig Vanessa, yn gysur meddwl mawr iddyn nhw:"}, {"text_idx": "#000009", "text": "\u201cRydyn ni wedi setlo ac mae\u2019r byngalo yn gynnes ac yn gysurus iawn. Rydyn ni wedi gosod mainc y tu allan i mi gael eistedd arni a chael sgwrs a\u0302 chymdogion wrth iddynt basio heibio ac rydyn ni\u2019n teimlo\u2019n ffodus bod y datblygiad wedi digwydd ar yr amser iawn i ni. Rydyn ni\u2019n edrych ymlaen at flwyddyn llawer gwell yn ein cartref newydd.\u201d"}, {"text_idx": "#000011", "text": "Yn o\u0302l Cyfarwyddwr Arloesedd a Thwf Grw\u0302p Cynefin, Mel Evans: \u201cUn o\u2019n prif flaenoriaethau yw darparu tai fforddiadwy o safon, ac rydyn ni wrth ein boddau bod Llain Delyn yn gartref i bobl leol."}, {"text_idx": "#000012", "text": "Fel landlord cymdeithasol sy\u2019n rheoli ac yn berchen ar dros 4,800 eiddo yn yr ardaloedd yma, rydyn ni\u2019n falch ein bod yn cael effaith gadarnhaol ar fywydau pobl.\u201d"}, {"text_idx": "#000013", "text": "\u201cCyfle i fyw mewn cartrefi fforddiadwy\u201d"}, {"text_idx": "#000014", "text": "Yn o\u0302l y Deilydd Portffolio Tai Cyngor Sir Ynys Mo\u0302n, y Cynghorydd Alun Mummery, \u201cMae\u2019r datblygiad yn Llain Delyn, Gwalchmai, yn enghraifft arall o\u2019n gwaith a\u0302 phartneriaid allweddol, yn cynnwys Grw\u0302p Cynefin. Gyda\u2019n gilydd, rydyn ni\u2019n gwneud yn siw\u0302r bod gan bobl mewn cymunedau lleol gyfle i fyw mewn cartrefi fforddiadwy o safon a hynny ar draws amrywiaeth o ddaliadaethau er mwyn iddyn nhw allu bodloni eu hanghenion."}]